ลุ้นแผนฟื้นฟูฯ
ชี้ชะตาอนาคตเอสเอ็มอีแบงก์
5 ก.พ. 2556

ชี้ชะตาอนาคตเอสเอ็มอีแบงก์
คลังขีดเส้นเอสเอ็มอีแบงก์ส่งแผนแก้หนี้เสีย ก่อนคิดควบรวม
นายอารีพงศ์ ภู่ชอุ่ม ปลัดกระทรวงการคลัง กล่าวว่า ขณะนี้มีสถาบันการเงินเฉพาะกิจ 2 แห่ง ที่มีปัญหาการดำเนินงาน คือ ธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และธนาคาอิสลามแห่งประเทศไทย (ไอแบงก์) ที่มีหนี้เสียที่เกิดจากการปล่อยสินเชื่อจำนวนมาก และได้สั่งการให้ทั้งสองแห่งเร่งส่งแผนฟื้นฟูให้กับกระทรวงการคลังพิจารณา เพื่อที่จะใส่เงินเพิ่มทุนให้ 1,000 ล้านบาท โดยจะเป็นการทยอยเพิ่มทุนตามความก้าวหน้าของการแก้ปัญหาหนี้เสีย
อย่างไรก็ตาม แผนการแก้ไขหนี้เสียที่ทั้งสองแห่งส่งมายังไม่มีความชัดเจนว่าจะทำได้หรือไม่ ทางสำนักงานเศรษฐกิจการคลัง (สศค.) จึงขอเข้าไปดูให้ชัดเจน
“ขณะนี้ยังไม่อยากคิดถึงการแก้ปัญหาหนี้เอสเอ็มอีแบงก์ไปไกลถึงขนาดต้องยุบรวมกับธนาคารออมสิน เพราะต้องการดูเรื่องการฟื้นฟูตามแผนที่จะเสนอมาก่อน หากทำไม่สำเร็จค่อยมาคิดว่าจะแก้ไขด้วยแนวทางอื่นอย่างไร จะยุบเอสเอ็มอีแบงก์ก็น่าเสียดาย หากยุบแล้วจะหาอะไรมาทดแทน” นายอารีพงศ์ กล่าว
นายนริศ ชัยสูตร อธิบดีกรมธนารักษ์ ประธานกรรมการเอสเอ็มอีแบงก์ กล่าวว่า ตอนนี้ได้ให้ฝ่ายบริหารรวบรวมสินเชื่อที่ปล่อยตามนโยบายรัฐบาล เพื่อขอเงินชดเชยจากหนี้เสียขึ้น ส่วนการแก้ไขปัญหาด้วยการควบรวมกับธนาคารออมสินเป็นเรื่องของฝ่ายนโยบาย